b"\n_START_ARTICLE_\nCrist crucificat (Goya)\n_START_SECTION_\nAn\xc3\xa0lisi\n_START_PARAGRAPH_\nEs tracta d'un Crist d'estil neocl\xc3\xa0ssic, encara que est\xc3\xa0 arrelat en la tradicional iconografia espanyola i relacionat amb el Crist crucificat de Vel\xc3\xa1zquez i el d'Anton Raphael Mengs, encara que sense el fons de paisatge d'aquest \xc3\xbaltim, substitu\xc3\xaft per un negre neutre, com al del model del mestre sevill\xc3\xa0. Amb fons negre i quatre claus, com manaven els c\xc3\xa0nons del barroc espanyol. Els peus reposen sobre el suport de fusta i un r\xc3\xa8tol sobre la creu cont\xc3\xa9 la inscripci\xc3\xb3 IESUS NAZARENUS REX IUDEORUM en tres lleng\xc3\xbces, com demanava el model iconogr\xc3\xa0fic a Espanya des de Francisco Pacheco, Goya treu \xc3\xa8mfasi als factors de devoci\xc3\xb3 (dramatisme, pres\xc3\xa8ncia de la sang, etc.) per subratllar el suau modelatge, perqu\xc3\xa8 el seu dest\xc3\xad era agradar als acad\xc3\xa8mics regits pel neoclassicisme de Mengs._NEWLINE_El cap, treballat amb pinzellada solta i vibrant, est\xc3\xa0 inclinat a la seva esquerra i aixecat, com la seva mirada, cap a les altures. Tot plegat reflecteix dramatisme, \xc3\xa0dhuc sembla representar un gest d'\xc3\xa8xtasi en mostrar l'instant en el qual Jes\xc3\xbas al\xc3\xa7a el cap i, com un bocabadat, sembla pronunciar les paraules \xc2\xabD\xc3\xa9u meu, D\xc3\xa9u meu, per qu\xc3\xa8 m'has abandonat?\xc2\xbb, per\xc3\xb2 la serenitat de tot el conjunt evita la sensaci\xc3\xb3 pat\xc3\xa8tica. _NEWLINE_Amb aquesta obra ofereix a l'estimaci\xc3\xb3 dels acad\xc3\xa8mics un dels m\xc3\xa9s dif\xc3\xadcils i cl\xc3\xa0ssics motius que era possible executar: un nu on mostrar el domini de l'anatomia, justificat per la seva pres\xc3\xa8ncia en un quadre religi\xc3\xb3s d'un Crist en agonia, de conformitat amb la tradici\xc3\xb3 espanyola. En aquest lloc Goya resol amb h\xc3\xa0bil t\xc3\xa8cnica la dificultat del suau modelatge en esfumat, aix\xc3\xad com la incid\xc3\xa8ncia de la llum (que sembla provenir artificialment del pit del crucificat) i la seva transici\xc3\xb3 cap a les zones fosques, que fan dissimular la silueta del dibuix. Transpar\xc3\xa8ncies, veladures i gradacions s\xc3\xb3n tractades amb delicadesa, en tons gris perla i suaus verds blavosos i tocs d'intens blanc per real\xc3\xa7ar la llum._NEWLINE_Les l\xc3\xadnies de composici\xc3\xb3 conformen la cl\xc3\xa0ssica suau S allunyada dels efectes violents del barroc. La cama dreta avan\xc3\xa7ada \xe2\x80\x93\xc2\xa0inspirada en el Crist de Mengs\xe2\x80\x93, el maluc lleugerament esbiaixat i la inclinaci\xc3\xb3 del cap doten l'obra de l'ajustat dinamisme que demandaven els c\xc3\xa0nons cl\xc3\xa0ssics per evitar la rigidesa. Potser tant de respecte als gusts acad\xc3\xa8mics han fet que aquesta obra, molt valorada pels seus contemporanis, no fos massa representativa per a la cr\xc3\xadtica del segle XX, que va preferir veure en Goya un rom\xc3\xa0ntic poc o gens piad\xc3\xb3s i que no va prestar massa atenci\xc3\xb3 a la seva pintura religiosa i acad\xc3\xa8mica. Tanmateix, el postmodernisme valora un Goya total, amb totes les seves facetes i t\xc3\xa9 en compte que \xc3\xa9s aquesta una obra en la qual Goya encara pret\xc3\xa9n d'assolir honors i prestigi professional i aquest objectiu es compleix \xc3\xa0mpliament al Crist crucificat."